Dôvodová správa

Všeobecná časť

 	Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra (ďalej len „NTFS“), bol vypracovaný na základe Plánu legislatívnych úloh vlády na rok 2013 na mesiac november, bod č. 1 a v zmysle § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách, v spolupráci s členmi Medzirezortnej komisie pre harmonizáciu využívania frekvenčného spektra, t.j. s Telekomunikačným úradom SR, Ministerstvom obrany SR, Ministerstvom vnútra SR a Slovenskou informačnou službou. 
NTFS je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:
•	údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (RR) pre Región 1 (Slovensko je súčasťou tohto regiónu), 
•	údaje o frekvenčnom pásme a jeho pridelení v Slovenskej republike, pričom toto pridelenie nepresahuje pridelenia pre služby podľa RR, pásmo však môže byť pridelené pre menej služieb, 
•	informáciu, či je príslušné frekvenčné pásmo v Slovenskej republike pridelené pre civilné alebo vojenské účely, 
•	poznámky k prideleniu frekvenčného pásma (napr. údaje o chránených frekvenciách), 
•	informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – ďalej len „EFIS“),  
•	poznámky k tomuto využitiu.
Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických výrazov z oblasti správy frekvencií, definície kategórií (rádiokomunikačných) služieb, definície výrazov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.
Oproti NTFS, ktorá bola ustanovená nariadením vlády Slovenskej republiky č. 420/2012 Z. z., boli v novom návrhu NTFS vykonané najmä nasledujúcej zmeny:
1)	V pásmach 20,05 – 70 kHz boli v stĺpci „Poznámky k prideleniu“, doplnené údaje o konkrétnych chránených vysielacích frekvenciách.
2)	V pásme 472 – 479 kHz bola do stĺpcov „Pridelenie v SR“ a „Využitie v SR“ pridaná nová služba, a to „Amatérska civ.“ Do „Poznámky k využitiu“ bol doplnený upresňujúci text. 
3)	V pásmach 12,5 – 20,0 MHz bola upresnená poznámka k využitiu „ULP-AID“.
4)	V pásme 137 – 138 MHz bola do stĺpca „Pridelenie v SR“ doplnená nová služba, a to „Družicová pohyblivá (zostup) / civ“ a v pásme 148 – 150,05 MHz služba „Družicová pohyblivá (vzostup) / civ“.  V obidvoch pásmach bola do stĺpca „Využitie v SR“ doplnená služba „Zemské stanice MSS“ a odkaz na nové VPR (01/2013). 
5)	V pásme 235 – 260 MHz bol opravený v „Poznámke k prideleniu“ rozsah frekvencií na "230-242,05 MHz harmon. mil. pásmo" a v pásme 235 – 328 MHz na "243,05-328,6 MHz harmon. mil. pásmo".
6)	V pásme 868 – 960 MHz bol termín „IMT“ a „Digitálne bunkové“ nahradený termínom „TRA-ECS“ a doplnený odkaz na rozhodnutie ECC/DEC/(06)13.
7)	V pásmach 1710 – 1785 MHz a 1805 – 1980 MHz bol termín „IMT“ nahradený termínom „TRA-ECS“ a doplnený odkaz na rozhodnutie ECC/DEC/(06)13.
8)	V pásme 2025 – 2110 MHz bol vymazaný text „2025 – 2105 MHz dočasné pevné spoje na dožitie;“ v poznámke k službe „PEVNÁ civ.“ 
9)	V pásme 2010 – 2170 MHz bol termín „IMT“ nahradený termínom „TRA-ECS“.
10)	Vo frekvenčných pásmach 2025 – 2110 MHz a 2200 – 2290 MHz v stĺpci „Pozn. k prideleniu “ pre službu „POHYBLIVÁ mil“ bol doplnený text:  „2025 – 2070 MHz harm. mil. pásmo resp. 2200 – 2245 MHz harm. mil. pásmo“.
11)	V pásmach 2500 – 2690 MHz bola k využitiu služby „TRA-ECS“ vyškrtnutá poznámka  „plánovaná služba“.
12)	V pásme 14,5 – 15,35 GHz bol presunutý údaj  o frekvenčnom pásme z „Poznámky k využitiu“ do „Poznámky k prideleniu“ a doplnený textom “harm. mil. pásmo“. Rovnakým spôsobom bola doplnená poznámka v pásme 14,5 – 14,8 GHz aj pre službu „PEVNÁ mil.“.
13)	V pásme 17,1 – 17,3 GHz bola vypustená poznámka „plánovaná služba, v súčasnosti nevyužitá“.
14)	V pásmach 17,3 – 20,2 GHz a 27,5 – 30 GHz bol v stĺpci „Využitie v SR“ doplnený text „ESOMP“ s príslušnými poznámkami.
15)	V pásme 20,1 – 20,2 GHz  bola podružná služba „Družicová pevná (zostup)“ a „Družicová pohyblivá (zostup)“ zmenená na prednostnú službu pridelenie „DRUŽICOVÁ PEVNÁ (zostup)“ a „DRUŽICOVÁ POHYBLIVÁ (zostup)“.
16)	V pásme 18,1 – 19,7 GHz bol v stĺpci „Pridelenie v SR“ doplnený text „DRUŽICOVÁ PEVNÁ (zostup)“  a v stĺpci „Využitie v SR“ doplnený text „ESOMP“ s príslušnými poznámkami.
17)	V NTFS boli doplnené odkazy na nové a doposiaľ neuvedené dokumenty ECC/DEC/(13)01 a ECC/REC/(12)03 a vyškrtnuté dokumenty už neplatné.
18)	Využívané KV pásma v SR boli v stĺpci „Využitie v SR“ doplnené poznámkou „analógový rozhlas, plánovaný rozhlas digitálny“. 
19)	Ďalšie úpravy vyplynuli z procesu zosúlaďovania NTFS s európskou tabuľkou frekvenčného spektra ECA (European Table of Frequency Allocations and Applications) schválenou vo februári 2013.
20)	V NTFS boli vypustené riadky, ktoré mali platnosť do 31.6.2013.

Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Telekomunikačného úradu SR.
Predložený návrh nariadenia vlády SR nebude mať dopad na štátny rozpočet ani na rozpočty vyšších územných celkov a rozpočty obcí, sociálny vplyv, vplyv na životné prostredie a informatizáciu spoločnosti. 
Návrh nariadenia vlády SR je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Osobitná časť
 K Čl. I
Uvádza sa znenie prílohy, ktorá obsahuje NTFS.
Príloha obsahuje podrobné rozdelenie frekvenčných pásiem, ktoré sú vymedzené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupňa technického rozvoja rádiových zariadení a poskytovania služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.
	NTFS je vypracovaná na základe Rádiokomunikačného poriadku (RR) Medzinárodnej telekomunikačnej únie (ITU) s prihliadnutím na závery Svetovej rádiokomunikačnej konferencie (WRC-2012), smerníc, rozhodnutí a odporúčaní EÚ, rozhodnutí a odporúčaní Európskeho výboru pre elektronické komunikácie (CEPT/ECC) a príslušných rozhodnutí Telekomunikačného úradu SR o využívaní frekvencií. 

K Čl. II
Ustanovuje sa účinnosť nariadenia vlády.